
   L E G E

 
  cu privire la iniţiativa populară de revizuire a Constituţiei 



Parlamentul adoptă prezenta lege organică. 


Articolul 1. Noţiunea principală


În sensul prezentei legi, prin  iniţiativă  populară  de revizuire a Constituţiei se înţelege dreptul  unui  număr de cel  puţin 200 000 de cetăţeni  ai  Republicii Moldova cu drept de vot de a iniţia revizuirea Constituţiei. 


Articolul  2. Obiectul  prezentei legi


Prezenta lege stabileşte normele procedurale ce ţin de realizarea iniţiativei populare de revizuire a Constituţiei.


Articolul 3. Forma de întocmire


(1) Iniţiativa populară  de revizuire a Constituţiei se întocmeşte în formă  de proiect de lege privind modificarea Constituţiei, care nu  poate avea un caracter general.


(2) Proiectul  de lege privind modificarea Constituţiei nu trebuie să  încalce principiul  unităţii materiei, adică  este obligatoriu ca între toate elementele Constituţiei să  existe  un raport intrinsec.


Articolul 4. Autorii


(1) Autori ai proiectului de lege privind  modificarea Constituţiei, care se  prezintă în calitate de iniţiativă  populară  de revizuire a Constituţiei, poate fi  un grup  de cel  puţin 7 şi  de cel  mult 27 de cetăţeni ai Republicii Moldova cu  drept de vot. Cel puţin  trei  dintre membrii  grupului trebuie să  aibă  studii  juridice superioare.


(2) Autori ai proiectului  de lege privind  modificarea Constituţiei, care se  prezintă în calitate de iniţiativă populară de revizuire a Constituţiei, nu  pot fi:


a) Preşedintele Republicii Moldova;


b) deputaţii în Parlament;


c) membrii Guvernului.


Articolul 5. Examinarea preliminară şi înregistrarea


(1) Proiectul de lege privind modificarea Constituţiei, care se prezintă  în calitate de iniţiativă populară de revizuire a Constituţiei, se prezintă de către autori la Ministerul Justiţiei pentru  înregistrare.


(2) În decurs de 10 zile după prezentarea proiectului de lege privind  modificarea Constituţiei, Ministerul Justiţiei efectuează expertiza juridică  preliminară  a acestuia. Dacă  titlul  proiectului  de lege induce în eroare, conţine elemente de publicitate comercială  sau  personală ori produce confuzii, Ministerul Justiţiei îl  modifică cu  acordul  autorilor.


(3) După  expirarea termenului indicat la alin.(2), Ministerul Justiţiei transmite Agenţiei  Naţionale de Presă ”Moldpres” proiectul de lege privind  modificarea Constituţiei şi lista autorilor proiectului  pentru  a fi  publicate în Monitorul  Oficial  al Republicii Moldova. 


Articolul  6. Listele de colectare a semnăturilor


(1) Colectarea semnăturilor se efectuează  pe liste al  căror model  se elaborează de către Ministerul Justiţiei.


(2) Listele de colectare a semnăturilor, în mod obligatoriu, trebuie să  conţină:


a) titlul  şi  textul  integral  al  proiectului  de lege privind modificarea Constituţiei, precum şi  data publicării  în Monitorul  Oficial  al Republicii Moldova;


b) numărul  curent, numele şi  prenumele, data şi  locul  naşterii, domiciliul, seria şi  numărul  buletinului  de identitate, cetăţenia semnatarului, data la care semnează în listă  şi   semnătura;


c) clauza de retragere fără  rezerve a semnăturii;


d) menţiunea conform căreia oricine va falsifica rezultatul colectării semnăturilor, efectuate în vederea susţinerii iniţiativei populare de revizuire a Constituţiei, sau va fi culpabil de corupţie activă sau pasivă în legătură cu colectarea semnăturilor, va fi  tras la răspundere;


e) numele şi  prenumele persoanei  care colectează  semnăturile.


(3) Listele ce nu conţin toate datele indicate la alin.(2) se consideră  nule.


Articolul  7. Grupul  de iniţiativă


(1) Pentru  colectarea semnăturilor se formează  un grup  de iniţiativă din cel  puţin 27 şi  cel  mult 200 de cetăţeni ai  Republicii Moldova cu  drept de vot. Autorii proiectului de lege privind modificarea Constituţiei pot face parte din grupul de iniţiativă.


(2) Grupul de iniţiativă se înregistrează de către Ministerul Justiţiei în termen de 5 zile după  prezentarea listei membrilor lui. Înregistrarea nu poate   avea loc înainte de publicarea proiectului  de lege privind  modificarea Constituţiei în conformitate cu  art.5 alin.(3). Modul de înregistrare a grupului de iniţiativă se stabileşte de Guvern.


Articolul  8. Colectarea semnăturilor 


(1) Colectarea semnăturilor nu poate începe decît la o lună după publicarea proiectului  de lege privind  modificarea Constituţiei şi  listei  autorilor  acestuia în Monitorul Oficial al Republicii Moldova şi nu  poate dura mai mult de 3 luni  după  publicare.


(2) Dreptul  de a colecta semnăturile îl au  numai  membrii  grupului  de iniţiativă înregistrat conform art.7 alin.(2).


(3) Persoana care colectează  semnăturile semnează fiecare pagină din listele de colectare a semnăturilor în prezenţa conducătorului autorităţii administraţiei  publice locale a unităţii administrativ-teritoriale de primul nivel pe al cărei  teritoriu au fost colectate semnăturile. La sfîrşitul fiecărei pagini din listele de colectare a semnăturilor, colectorul face o menţiune, atestînd faptul că  semnăturile au  fost  colectate de el  personal şi că el confirmă autenticitatea semnăturilor, apoi semnează. Listele de colectare a semnăturilor se autentifică  prin aplicarea, pe fiecare pagină, a ştampilei  autorităţii administraţiei publice locale respective.


(4) Membrii  grupului  de iniţiativă  au  obligaţia de a preîntîmpina fiecare cetăţean despre faptul  că  el  îşi  poate pune semnătura numai  într-o  singură  listă  de colectare a semnăturilor.


(5) Listele de colectare a semnăturilor completate înainte de expirarea termenului de o lună după publicarea proiectului de lege privind modificarea Constituţiei, precum şi la expirarea a 3 luni după publicare, sînt considerate nule.


Articolul 9. Condiţii  speciale pentru  colectarea semnăturilor


Listele de colectare a semnăturilor trebuie să conţină semnăturile cetăţenilor Republicii Moldova cu  drept de vot care îşi  au domiciliul permanent în cel puţin jumătate din unităţile administrativ-teritoriale de nivelul al doilea, iar în fiecare din ele trebuie să fie înregistrate cel  puţin 20 000 de semnături.


Articolul 10. Prezentarea şi  verificarea listelor 




   de colectare a semnăturilor  


(1) Cel mai tîrziu în ultima zi a termenului de colectare a semnăturilor stabilit  la art.8  alin.(1), grupul  de iniţiativă  întocmeşte un proces-verbal în care se indică data înregistrării  grupului de iniţiativă, numărul de semnături colectate şi data încheierii colectării semnăturilor. Procesul-verbal se semnează de către membrii grupului  de iniţiativă  şi, împreună cu listele de colectare a semnăturilor, se  prezintă  Ministerului Justiţiei.


(2) Odată  depuse,  listele de colectare a semnăturilor nu pot fi  restituite, nici  consultate.


(3) În termen de 21 de zile de la prezentarea listelor de colectare a semnăturilor, Ministerul Justiţiei verifică  autenticitatea semnăturilor din ele. Dacă  în listele de colectare a semnăturilor apar două sau mai multe semnături ale unei şi aceleiaşi persoane, aceste semnături  se exclud. Rezultatele verificării listelor de colectare a semnăturilor se consemnează  într-un proces-verbal.


(4) Se consideră  nule:


a) semnăturile ce figurează pe listele care nu satisfac exigenţele art.6;


b) semnăturile puse de persoane care nu sînt cetăţeni ai Republicii Moldova sau nu au  drept de vot.


Articolul 11. Adoptarea deciziei  asupra iniţiativei




   populare de revizuire a Constituţiei


(1) După verificarea listelor de colectare a semnăturilor, colegiul Ministerului Justiţiei adoptă  una din următoarele decizii:


a) privind izbutirea iniţiativei  populare de revizuire a Constituţiei – în cazul  în care numărul  semnăturilor valabile este cel puţin de 200 000 şi  au  fost  respectate prevederile art.9;



b) privind neizbutirea iniţiativei  populare de revizuire a Constituţiei – în cazul  în care numărul  de semnături valabile este mai  mic de 200 000 sau  au  fost  încălcate prevederile art.9.


(2) Decizia privind neizbutirea iniţiativei  populare de revizuire a Constituţiei poate fi  atacată în Curtea Supremă de Justiţie.


Articolul 12. Transmiterea la Curtea Constituţională a proiectului 

  de lege privind modificarea Constituţiei 


Dacă, conform deciziei colegiului Ministerului Justiţiei sau a Curţii  Supreme de Justiţie adoptate potrivit art.11, iniţiativa populară de revizuire a Constituţiei  a izbutit, Ministerul Justiţiei, în termen de 2 zile, transmite Curţii  Constituţionale proiectul  de lege privind  modificarea Constituţiei, prezentat în calitate de iniţiativă  populară de revizuire a Constituţiei, împreună  cu  procesul-verbal de verificare a listelor de colectare a semnăturilor.


Articolul 13. Examinarea proiectului de lege privind




  modificarea Constituţiei  


Examinarea ulterioară a proiectului de lege privind modificarea Constituţiei, prezentat în calitate de iniţiativă populară de revizuire a Constituţiei, se efectuează  în conformitate cu Constituţia şi cu legislaţia în vigoare.


Articolul  14. Unitatea materiei


Parlamentul va declara nulă orice iniţiativă populară de revizuire a Constituţiei în cazul  încălcării, prin proiectul de lege respectiv, a principiului unităţii materiei  stipulat la art.3 alin.(2).

PREŞEDINTELE  PARLAMENTULUI 

  EUGENIA  OSTAPCIUC 

Chişinău, 19 iulie  2001. 

Nr.387-XV. 

